NARIADENIE KOMISIE (ES) č. 1738/2005
z 21. októbra 2005,
ktorým sa mení a dopĺňa nariadenie (ES) č. 1916/2000, pokiaľ ide o definíciu a prenos informácií o štruktúre príjmov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 530/1999 z 9. marca 1999 o štrukturálnej štatistike príjmov a nákladov práce (1), a najmä na jeho článok 11 bod ii) a iii),
keďže:
(1)
Nariadenie Komisie (ES) č. 1916/2000 z 8. septembra 2000 o vykonávaní nariadenia Rady (ES) č. 530/1999 o štrukturálnej štatistike príjmov a nákladov práce, pokiaľ ide o definíciu a prenos informácií o štruktúre príjmov (2), stanovuje vykonávacie opatrenia, stanovené v článku 11 nariadenia (ES) č. 530/1999, týkajúce sa definície a členenia informácií, ktoré sa majú poskytovať, a vhodného technického formátu na prenos výsledkov.
(2)
Zisťovanie štruktúry príjmov za referenčný rok 2002 predstavovalo prvé zisťovanie na základe nariadenia (ES) č. 1916/2000. Skúsenosť s týmto zisťovaním poukázala na potrebu upraviť ustanovenia nariadenia (ES) č. 1916/2000 s cieľom zosúladiť ich so zodpovedajúcimi ustanoveniami nariadenia Komisie (ES) č. 1726/1999 z 27. júla 1999, ktorým sa vykonáva nariadenie Rady (ES) č. 530/1999 o štrukturálnej štatistike príjmov a nákladov práce, pokiaľ ide o definíciu a prenos informácií o nákladoch práce (3), a zlepšiť prepojenie medzi údajmi z rôznych zisťovaní o príjmoch a nákladoch práce, ktoré sa vykonávajú každý druhý rok.
(3)
Nariadenie (ES) č. 1916/2000 by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Prílohy k nariadeniu (ES) č. 1916/2000 sa nahrádzajú textom príloh k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. októbra 2005